STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k zmene[-nám] adoplneniu[-niam] Európskeho parlamentu v pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa zriaďuje jednotný európsky železničný priestor (prepracované znenie) /* COM/2012/0426 final - 2010/0253 (COD) */





2010/0253 (COD) STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k zmene[-nám] adoplneniu[-niam] Európskeho parlamentu v pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa zriaďuje jednotný európsky železničný priestor (prepracované znenie) 1. Úvod V článku 294 ods. 7 písm. c) Zmluvy o fungovaní Európskej únie sa stanovuje, že Komisia vydá stanovisko k pozmeňujúcim a doplňujúcim návrhom, ktoré navrhol Európsky parlament počas druhého čítania. Stanovisko Komisie k jednému celkovému pozmeňujúcemu a doplňujúcemu návrhu, o ktorom hlasoval Parlament, je uvedené ďalej v texte. 2. Chronológia Návrh Komisie: 17. 9. 2010 Návrh predložený Európskemu parlamentu a Rade: 21. 9. 2010 Stanovisko Európskeho výboru regiónov: 28. 1. 2011 Stanovisko Európskeho hospodárskeho a sociálneho výboru: 16. 3. 2011 Všeobecný prístup Rady TTE: 16. 6. 2011 Pozícia Európskeho parlamentu v prvom čítaní: 16. 11. 2011 Pozícia Rady v prvom čítaní: 8. 3. 2012 Oznámenie Komisie týkajúce sa pozície Rady v prvom čítaní: 12. 3. 2012 Postúpenie pozície Rady v prvom čítaní Európskeho parlamentu: 12. 3. 2012 Schválenie dohody v druhom čítaní v Coreper: 19. 6. 2012 Prijatie Európskym parlamentom na plenárnom zasadnutí: 3. 7. 2012 3. Cieľ návrhu Komisie Z konaní o porušení predpisov, sťažností zainteresovaných strán, ako aj rôznych štúdií a správ o vykonávaní prvého železničného balíka vyplynulo, že existuje príležitosť na zlepšenie platného regulačného rámca, ktorú treba využiť na úplné splnenie cieľov právnych predpisov. V tomto kontexte bol návrh Komisie na prepracovanie znenia prvého železničného balíka zameraný na riešenie otázky a) primeraného financovania a spoplatňovania železničnej infraštruktúry, b) podmienok hospodárskej súťaže na trhu so železničnou dopravou a c) organizačných reforiem potrebných na zaistenie primeraného dohľadu nad trhom. a) Prvým cieľom navrhovaného prepracovaného znenia je zaistiť primerané, transparentné a udržateľné financovanie infraštruktúry a vďaka lepšej predvídateľnosti rozvoja infraštruktúry a lepším podmienkam prístupu uľahčiť investovanie zo strany železničných podnikov spolu s primeranejšou úrovňou a štruktúrou poplatkov za infraštruktúru, zvýšiť konkurencieschopnosť prevádzkovateľov železničnej dopravy v porovnaní s inými druhmi dopravy a prispieť k internalizácii environmentálnych nákladov. b) Druhým súborom cieľov je predchádzať narušeniu hospodárskej súťaže, ku ktorému dochádza v dôsledku využívania verejných finančných prostriedkov na obchodné činnosti, zamedziť zhromažďovaniu citlivých obchodných informácií etablovanými subjektmi a ich zneužívaniu proti ich prípadným konkurentom, odstrániť konflikty záujmov pri riadení služieb týkajúcich sa železničnej dopravy a posilniť ich dostupnosť pre nové subjekty, ako aj zvýšiť transparentnosť trhu v záujme zaistenia účinnej hospodárskej súťaže. c) Pokiaľ ide o regulačný dohľad, cieľom navrhovaného prepracovaného znenia je zabezpečiť, aby boli regulačné orgány schopné účinne vykonávať svoje povinnosti, a to vďaka posilnenej nezávislosti, rozšíreným právomociam a dodatočným prostriedkom, ktoré budú mať k dispozícii. 4. Stanovisko Komisie k pozmeňujúcim a doplňujúcim návrhom Európskeho parlamentu Na účely dosiahnutia dohody o tomto návrhu v druhom čítaní sa uskutočnilo niekoľko neformálnych stretnutí medzi Radou, Európskym parlamentom a Komisiou. Po týchto stretnutiach sa o celkovom kompromisnom pozmeňujúcom a doplňujúcom návrhu hlasovalo na plenárnom zasadnutí 3. júla 2012. Komisia schvaľuje tento celkový kompromisný pozmeňujúci a doplňujúci návrh týkajúci sa podstaty. 4.1. Pozmeňujúce a doplňujúce návrhy Európskeho parlamentu v druhom čítaní Pozíciu Rady v prvom čítaní Komisia už schválila (pozri stanovisko Komisie k pozícii Rady[1]). Najvýznamnejšie zmeny zavedené celkovým kompromisným pozmeňujúcim a doplňujúcim návrhom Európskeho parlamentu k pozícii Rady, o ktorých sa hlasovalo 3. júla 2012, sa uvádzajú ďalej. – V súvislosti s financovaním infraštruktúry sa v dohode v druhom čítaní a) zavádza nová povinnosť uskutočniť konzultácie so zainteresovanými stranami o vnútroštátnej stratégii rozvoja infraštruktúry, b) objasňuje, že obdobie na vyrovnanie účtov manažérov infraštruktúry nesmie presiahnuť päť rokov, c) predlžuje minimálne trvanie zmluvných dohôd z troch na päť rokov a d) zaručuje, že zmluvné dohody sa môžu vzťahovať na rozvoj nových infraštruktúr. – V súvislosti so spoplatňovaním infraštruktúry sa v dohode v druhom čítaní a) zavádza povinnosť upravovať poplatky za infraštruktúru na základe vybavenia vlakov systémom ETCS (systém návestenia) prevádzkovaných v koridoroch ERTMS, b) zavádza povinnosť platiť rezervačné poplatky za špecifických okolností pod dohľadom regulačných orgánov, c) zavádza povinnosť Komisie stanoviť spoločné vykonávacie pravidlá pre výber poplatkov súvisiacich s pôsobením hluku zahŕňajúce zásadu nenarušenia hospodárskej súťaže a účinné stimuly na modernizáciu vybavenia, d) rozširuje metóda rozdelenia nákladov na všetky služby ponúkané manažérmi infraštruktúry a e) zavádza povinnosť manažérov infraštruktúry preukázať železničným podnikom, že faktúry sú v súlade s pravidlami spoplatňovania. – V súvislosti s podmienkami prístupu na trh sa v dohode v druhom čítaní a) zavádza povinnosť prijať vykonávacie pravidlá na určenie účelu služby, na posúdenie vplyvu na verejné zákazky na poskytnutie služby a na zavedenie poplatkov, b) rozširuje zásada nediskriminačného prístupu k základným zariadeniam ako v prípade základných služieb, c) rozširuje uplatňovanie požiadaviek týkajúcich sa oddelenia na zariadenia na doplnenie paliva a skladovacie vedľajšie koľaje, d) zabezpečuje, aby regulačné orgány stanovili časové limity na vybavenie žiadostí o prístup k základným zariadeniam/službám, e) zavádza prísnejšie vymedzenie pojmov „alternatívna trasa“ a „reálna alternatíva“, f) stanovuje diferencované zaobchádzanie so zariadeniami na údržbu veľkého rozsahu určenými pre vysokorýchlostné koľajové vozidlá, g) z troch na dva roky skracuje obdobie, po uplynutí ktorého sa začína uplatňovať zásada o prenájme zariadenia v prípade jeho nepoužívania, a h) zabezpečuje uverejňovanie zásad prideľovania kapacity stanovených združeniami manažérov infraštruktúry v podmienkach používania siete. – V súvislosti s oddelením manažérov infraštruktúry a železničných podnikov sa v dohode v druhom čítaní a) zabezpečuje, aby výkazy, ktoré majú uverejniť manažéri infraštruktúry a železničné podniky, umožnili monitorovanie používania poplatkov za infraštruktúru, ako aj používanie príjmov z iných obchodných činností a b) Komisia vyzýva, aby predložila správu a v prípade potreby navrhla právne opatrenia na stanovenie vhodných podmienok na zaistenie nediskriminačného prístupu k infraštruktúre, pričom sa vychádza z platných požiadaviek na oddelenie. – V súvislosti s regulačným dohľadom sa v dohode v druhom čítaní a) stanovujú skrátené a jednoznačnejšie lehoty pre rozhodnutia regulačných orgánov, b) zabezpečuje, aby ich prostriedky boli primerané významu odvetvia železničnej dopravy, c) stanovujú prísne pravidlá menovania zamestnancov regulačných orgánov (vylučujúce konflikty záujmov zodpovedného orgánu a zahŕňajúce transparentné kritériá výberu), ktoré majú zaručiť ich nezávislosť (lehota na zváženie v trvaní aspoň jedného roka a povinné vyhlásenie o záujmoch), d) zavádza povinnosť uskutočňovať pravidelné konzultácie s používateľmi, e) posilňuje kontrola regulačných orgánov v súvislosti so zavádzaním príplatkov manažérmi infraštruktúry, f) umožňuje regulačným orgánom vydávať odporúčania pre licenčné a bezpečnostné orgány, g) vytvára sieť regulačných orgánov s povinnou výmenou informácií, h) zabezpečuje, aby Komisia bola členom tejto siete, pričom by koordinovala a podporovala jej činnosť a v prípade potreby vydávala odporúčania, i) umožňuje regulačným orgánom požadovať od Komisie, aby preskúmala konkrétne opatrenia prijaté vnútroštátnymi orgánmi v súvislosti s uplatňovaním smernice, a j) zavádza povinnosť Komisie vydať správu o spolupráci medzi regulačnými orgánmi a v prípade potreby navrhnúť doplňujúce opatrenia na zaistenie ucelenejšieho regulačného dohľadu nad európskym trhom so železničnou dopravou. – V súvislosti s lehotami na transpozíciu a vykonávanie sa v dohode v druhom čítaní stanovuje lehota a) 30 mesiacov na transpozíciu všetkých ustanovení smernice a na prispôsobenie platnej zmluvnej dohody, b) 4 roky od dátumu prijatia vykonávacieho aktu na postupné prispôsobenie spoločných podmienok výpočtu priamych nákladov, c) 2 roky na to, aby Komisia prijala správu o spolupráci medzi regulačnými orgánmi. – V súvislosti s rozsahom uplatňovania sa v dohode v druhom čítaní zavádzajú dve nové výnimky týkajúce sa a) požiadaviek na tvorbu cestovných poriadkov v prípade spolupráce na medzinárodných vlakových trasách s tretími krajinami a b) úpravy ECTS, pokiaľ ide o starnúce hnacie vozidlá používané na regionálnu osobnú dopravu. 4.2. Komitológia V dohode v druhom čítaní sa na Komisiu prenášajú vykonávacie právomoci s cieľom zaistiť jednotné podmienky vykonávania smernice. Táto dohoda zaručuje, že uvedené právomoci sa budú vykonávať v súlade s nariadením (EÚ) č. 182/2011 na prijatie vykonávacích aktov. V dohode sa uvádza deväť konkrétnych prípadov – podľa článku 10 ods. 4, článku 11 ods. 4, článku 12 ods. 5, článku 13 ods. 9, článku 17 ods. 5, článku 31 ods. 3, článku 31 ods. 5, článku 32 ods. 4 and článku 57 ods. 7 smernice, v ktorých sa uplatňuje článok 5 ods. 4 tretí pododsek nariadenia (EÚ) č. 182/2011. V týchto prípadoch Komisia nesmie prijať vykonávací akt, ak výbor nepredloží žiadne stanovisko. V ďalších troch prípadoch – podľa článku 15 ods. 6, článku 41 ods. 3 a článku 42 ods. 8 – sa uplatňuje riadny postup podľa článku 5 ods. 4. Prípady, v ktorých sa uplatní článok 5 ods. 4 pododsek 2 písm. b) nariadenia (EÚ) č. 182/2011 na prijatie vykonávacích aktov, boli zdôvodnené na základe ich potenciálneho vplyvu na verejné financie alebo na fungovanie trhu so železničnou dopravou. Takéto zdôvodnenie sa však nepremietlo do odôvodnenia. Vzhľadom na skutočnosť, že ide o výnimku zo všeobecného pravidla stanoveného v článku 5 ods. 4, Komisia sa domnieva, že odvolanie sa na pododsek 2 písm. b) nemožno jednoducho chápať ako „právomoc zákonodarcu rozhodovať podľa vlastného uváženia“, ale musí sa vykladať reštriktívne, a preto musí byť odôvodnené. 5. Záver Európsky parlament po neformálnych stretnutiach s Radou a Komisiou prijal 3. júla 2012 vo svojom druhom čítaní celkový pozmeňujúci a doplňujúci návrh. Komisia síce potvrdzuje, že súhlasí s odhlasovaným celkovým kompromisným pozmeňujúcim a doplňujúcim návrhom, keďže odráža hlavné ciele jej návrhu, dohoda o komitologických postupoch ju však viedla k tomuto vyhláseniu: „Komisia zdôrazňuje, že systematické odvolávanie sa na článok 5 ods. 4 druhý pododsek písm. b) je v rozpore so znením a duchom nariadenia 182/2011 (Ú. v. EÚ L 55, 28.2.2011, s. 13). Odvolanie sa na toto ustanovenie musí vychádzať z konkrétnej potreby upustiť od základného pravidla, podľa ktorého Komisia môže prijať návrh vykonávacieho aktu v prípade, že sa nevydalo žiadne stanovisko. Vzhľadom na skutočnosť, že ide o výnimku zo všeobecného pravidla stanoveného v článku 5 ods. 4, odvolanie sa na pododsek 2 písm. b) nemožno jednoducho chápať ako „právomoc zákonodarcu rozhodovať podľa vlastného uváženia“, ale musí sa vykladať reštriktívne, a preto musí byť odôvodnené. Hoci Komisia podporuje dohodu, ktorú dosiahol Európsky parlament a Rada v súvislosti s odvolaním sa na toto ustanovenie v deviatich konkrétnych prípadoch, ktoré zdôvodnili na základe ich potenciálneho vplyvu na fungovanie trhu so železničnou dopravou a verejné financie, vyjadruje poľutovanie nad tým, že toto zdôvodnenie sa nepremietlo do odôvodnenia.“ [1] KOM(2012) 119 v konečnom znení.